[{"text_idx": "#000000", "text": "Vaid piiratud kujutlusvo\u0303imega inimene ei suuda s\u030campanja joomiseks po\u0303hjust leida (Oscar Wilde)"}, {"text_idx": "#000001", "text": "Erakordselt kuum suvi on minu kirjutamise ja muljetejagamise tuhinale veidike pa\u0308rssivalt mo\u0303junud, kuid mida samm su\u0308gise poole, seda enam luban olla aktiivsem ning kogetud muljed ko\u0303ik siia kirja panna. Sest s\u030campanja nautimisele ning uute muljete otsimisele ja avastamisele mo\u0303juvad soojad ja pa\u0308ikeselised ilmad ja\u0308llegi suurepa\u0308raselt. Eesti on ku\u0308ll va\u0308ike riik, kuid kui avatud silmadega ringi vaadata, siis leiab s\u030campanjariiulitelt pidevalt midagi uut ja po\u0303nevat."}, {"text_idx": "#000002", "text": "Maikuu alguses kogunes meie pisike mullinaiskond Pelgulinnas ning maitsesime Salmoni s\u030campanjamaja toodangut. See maja on mulle ja paljudele teistelegi ilmselt vana tuttav, vahepeal on vahetunud maaletooja ning Salmoni s\u030campanjat leiab nu\u0308u\u0308d Mulligaleeri riiulitelt (mulligalerii.ee)."}, {"text_idx": "#000003", "text": "Paari stiilina\u0308idet maja toodangust olen ka varem maitsnud ning tookordsetest muljetest ning vahva maja ajaloost saate pikemalt lugeda siit. Millest ma eelmine kord ei kirjutanud, on see, et s\u030campanjamaja su\u0308mboliks on kuumao\u0303hupall ning selle kujutis ilutseb ka paljudel s\u030campanjapudeli etikettidel. Nii o\u0303rn so\u0303iduriist, mille juhtimisega igau\u0308ks hakkama ei saa ning sama lugu on ju ka s\u030campanja valmistamisega, et teps mitte igau\u0308ks ei oska seda imelist jooki teha. Kuna ca 85%-l maja aedadest kasvab Meunieri viinamari, siis ongi nad oma missiooniks vo\u0303tnud selle viinamarja hea maine taastamise ning veinimeister valmistab julgelt mitut erinevat ainult Meunierist valmistatud s\u030campanjat."}, {"text_idx": "#000004", "text": "Degustatsiooni avalo\u0308o\u0308giks oli Cuve\u0300e Se\u0301lection Montgolfie\u0300re Brut, mille koostis on kolme viinamarja segu. Va\u0308rvus klaasis oli kergelt oranz\u030cikas ja tumekollase helgiga. Aroomis oli tunda o\u0303unasust ja ku\u0308pseid noote. Maitses oli lisaks o\u0303untele ka pirne ja luuvilju, hape oli sa\u0308rtsakas ja elav, ja\u0308relmaitses oli ko\u0303vasti sa\u0308rtsu ja sidrunikoort. Heas tasakaalus elava loomuga s\u030campanja!"}, {"text_idx": "#000005", "text": "Teise joogina valasime klaasidesse \u201eLes Catherines\u201c Mille\u0301sime 2014 Zero Dosage. Sa pu\u0308ha pu\u0308ss \u2013 see s\u030campanja lo\u0303i meid oma eripa\u0308rasusega jalust no\u0303rgaks ning imestust ja kiiduso\u0303nu jagus pikalt. Koostises 100% Meunieri, suhkruid lisatud ei ole. Aroom oli mineraalne, mahlane, tunda oli u\u0308leku\u0308psenud melonit ja ku\u0308pseid pirne. Va\u0308rvus klaasis oli tumekollane. Esmamulje tegi kergelt no\u0303utuks, sest kontrast aroomi ja maitse vahel oli suur, kuid kui jook sai klaasis aega avaneda, siis u\u0308hinesid aroom ja maitse u\u0308heks ta\u0308iuslikuks tervikuks. Maitses oli hapet parasjagu, ku\u0308pseid noote ja kerge vihje ka ma\u0308nnipuule. Va\u0308rske ja mineraalne jook, suurepa\u0308rane na\u0308ide veinimeistri oskusest Meunierist imelist jooki valmistada!"}, {"text_idx": "#000006", "text": "Kolmandana avasime maja lipulaeva Spe\u0301cial Club Mille\u0301sime 2013 Zero Dosage. Koostises 60% Chardonnay, 40% Pinot Noir, suhkruid lisatud ei ole. Va\u0308rvus klaasis oli helekollane, aroom oli delikaatne ja peen. Nii aroomis kui maitses oli tunda o\u0303una, mineraalsust, virsikuid ja lilli. Ha\u0308sti mitmekihiline s\u030campanja, mis on nii nauditav, et mo\u0303tted la\u0308hevad ra\u0308ndama ja u\u0308hta\u0308kki avastad end hoopiski Champagne maakonnast.... Special Club oli kindlasti meie o\u0303htu u\u0308ks lemmikuid, va\u0308ga heas tasakaalus, peen ja elegantne s\u030campanja!"}, {"text_idx": "#000007", "text": "Ja\u0308rgmine s\u030campanja oli taas midagi va\u0308ga erilist, Cuve\u0301e A.S. (A. Salmon ) Brut. Koostises 50% Chardonnayd ja 50% Pinot Noir, suhkruid lisatud 7g/l kohta. Mo\u0303lemat baasveini on hoitud tammevaatides vastavalt 20 ja 8 kuud. Aroomis oli tunda lillelisust ja aprikoose, maitse oli ro\u0308stine, koorene, ku\u0308ps, rikkalik ja vo\u0303ine, tunda oli ku\u0308psiseid ja pa\u0308hkleid. Ha\u0308sti kompleksne ja keeruka struktuuriga s\u030campanja, mis sobib ha\u0308sti tummisemate ja vo\u0303iste/kooreste roogade kaaslaseks."}, {"text_idx": "#000008", "text": "O\u0303htu lo\u0303petasime kahe 100% Meunierist valmistatud s\u030campanjaga. Ko\u0303igepealt Cuve\u0301e 100% Meunier Brut ja seeja\u0308rel Cuve\u0301e Rose\u0301 100% Meunier Brut. Niisiis mo\u0303lemad on valmistatud 100% Meunierist ja suhkruid on lisatud 7g/l kohta. Brut oli aroomilt o\u0303unane ja tulvil erinevaid puuvilju sh ka ananassi, lisaks oli tunda ka kukekommi noote. Maitses oli mandleid ja karamelli, veidike mett, mineraalseid noote ja luuvilju. Hape oli la\u0308bivalt tuntav ja heas tasakaalus."}, {"text_idx": "#000009", "text": "Rose\u0301s oli ootuspa\u0308raselt tunda rohkesti mahlaseid punaseid marju \u2013 maasikaid ja punaseid so\u0303straid, aga ka sidrunikoort o\u0303rnalt ja lillelisust. Maitses olid samuti punased marjad, veidike ro\u0308sti, kuid ka tsitrusvilju ja u\u0308leku\u0308psenud pirne."}, {"text_idx": "#000010", "text": "Mo\u0303lemad s\u030campanjad olid taaskord head na\u0308ited veinimeistri kutsemeisterlikkusest, mida ko\u0303ike vo\u0303ib Meunierist hea tahtmise ja lihvitud oskustega valmistada. Salmoni maja on va\u0308a\u0308rikas ja ha\u0308sti eripalgelise s\u030campanjavalikuga, nii et s\u030campanjaso\u0303pradel tasub proovida ning oma lemmik va\u0308lja valida!"}, {"text_idx": "#000011", "text": "Esimest korda maitsesime J.Lassale Special Club 2008 veidi enam kui 2 aastat tagasi, 2018. aasta su\u0308gisel. S\u030campanja na\u0308itas tookord oma po\u0303nevaid iseloomujooni ja omadusi, kuid oli veidi tahuline ja tundus, et vajaks arenemiseks veel veidi aega. Kuna 2008 aasta oli suurepa\u0308rane aasta ning sa\u0308ilitus potentsiaali tundus joogil olevat, siis tundus mo\u0303istlik mo\u0303te panna u\u0308ks pudel paariks aastaks seisma ning vaadata, millises suunas s\u030campanja edasi areneb. Mo\u0308o\u0308dunud septembris olin va\u0308ikesel puhkusel Haapsalus, ilmad olid tookord su\u0308dasuviselt soojad ning u\u0308hel pa\u0308ikeselisel pa\u0308eval korraldasime o\u0303ues vana tamme all pikniku ja avasime suupistete ko\u0303rvale J.Lassalle Special Club 2008:"}, {"text_idx": "#000012", "text": "Klaasis oli kuldkollane intensiivne sa\u0308delev toon, aroomis oli tunda rosinaid ja ku\u0308pseid aprikoose."}, {"text_idx": "#000013", "text": "Maitse oli o\u0303unane, hape oli tuntav, kuid ei tunginud jo\u0303uliselt esile. Joogi keskmaitses oli tunda ro\u0308stitud seemneid, brioche ja mesisust, maitse lo\u0303pp oli kuiv ja ta\u0308is o\u0303unaseemneid. Vo\u0303rreldes eelmise kogemusega oli jook u\u0308maramaks arenenud, maitsed olid su\u0308gavamad ja intensiivsemad, ha\u0308sti ku\u0308ps u\u0308ldmulje. Suurepa\u0308rases konditsioonis jook! Tean, et see veinipood on veel sadama juures alles, kust Lassalle tookord ostsin, aga kas seal ka veel Lassalle on, seda peab kontrollima."}, {"text_idx": "#000014", "text": "Maja ajaloost ja eelmiste kordade muljetest saate lugeda siit."}, {"text_idx": "#000015", "text": "Maja asutajaks on Chaumuzy ku\u0308las su\u0308ndinud Michel Salmon, kes nooruses tegeles peamiselt viinamarjade kasvatamisega ning vo\u0303imaluse korral muudkui aga suurendas oma aedade pindala, ostes kokku erinevaid po\u0303llulappe. Oma esimesed 500 pudelit s\u030campanjat valmistas ta aastal 1958. Michel on veel ta\u0308nagi majas ametist ning abiks on talle tema poeg Olivier (liitus 1980ndatel) ja pojapoeg. Viinamarjaaedu on majal kokku 10 hektaril, millest 85%-l kasvab Meunier. Aja jooksul on veinimeister o\u0303ppinud aina paremi tundma seda imelist punast viinamarja ning tema iseloomujooni. Salmoni perekond on vo\u0303tnud oma su\u0308dameasjaks Meunieri hea maine taastamise ning uhkusega serveeritakse s\u030campanjaso\u0303pradele ainult Meunierist valmistatud s\u030campanjasid."}, {"text_idx": "#000019", "text": "Va\u0308rvus klaasis oli tumekollane ku\u0308ps toon. Pudel on korgitud 12/12/2019"}, {"text_idx": "#000020", "text": "Aroomis oli esimese hooga tunda pirne ja ku\u0308pseid o\u0303unu, ka kergeid vu\u0308rtsiseid noote. Avanedes ilmusid tugevamalt ro\u0308stisus, kuivatatud aprikoosid ja kergelt u\u0308leku\u0308psenud melon."}, {"text_idx": "#000021", "text": "Maitse oli ta\u0308idlane, u\u0308mar ja ha\u0308sti mahedalt, aga parasjagu ro\u0308stine. Tunda oli karamelli, o\u0303unakooki, melonit, hapet oli joogis tagasihoidlikult. Nautisime seda s\u030campanjat Viljandis kohaliku juustumeistri poolt valmistatud lambapiima juustuga ning jook ja juust sobisid omavahel va\u0308ga ha\u0308sti! Meie arvates oli see jook tol hetkel ideaalses konditsioonis. Imemaitsev!"}, {"text_idx": "#000023", "text": "Va\u0308rvus tumekollane, kergelt isegi pruunikas. Suhkruid on lisatud 7g/l kohta."}, {"text_idx": "#000024", "text": "Aroomis oli tunda ko\u0303rveno\u0303gest, ku\u0308pseid o\u0303unu, aprikoose ja virsikuid. Kui s\u030campanjale klaasis aega andsime, siis jo\u0303udsid ninna kuivatatud o\u0303unad, suitsused noodid ja karamelli. Pa\u0308ris tu\u0308hjas klaasis ninaga lo\u0303hnu taga ajades tundsime silo ja ro\u0308stitud leiba. Nii et va\u0308ga mitmekihilise aroomibuketiga jook."}, {"text_idx": "#000025", "text": "Maitse oli samuti rikkalik ja tugevalt ro\u0308stine, alguses oli rohkem tunda luuvilju ja mineraale. Hape oli pa\u0308ris tugev ning pu\u0308sis sellisena la\u0308bi kogu maitse pika ja kirbe alatooniga lo\u0303puni va\u0308lja."}, {"text_idx": "#000026", "text": "Kokkuvo\u0303ttes saan o\u0308elda, et veinimeistril on po\u0303nev ka\u0308ekiri ning ehk kunagi o\u0303nnestub maitsta ka nende Special Clubi s\u030campanjasid, kolmest kahte valmistavad nad 100% Meunierist."}, {"text_idx": "#000027", "text": "Selle aasta kevadel pidi Riias teist korda toimuma mullijookide festival (Burbul\u0327u para\u0304de), kuid ootamatult ilmunud viirus lu\u0308kkas festivali toimumise hoopis augustisse. Tegelikult oligi parem, sest augustis sai u\u0308ritus toimuda va\u0308ljas ning kuna sattus olema ka u\u0308lisoe ja suurepa\u0308rane ilm, siis vo\u0303itsime eelmisel laupa\u0308eval Riias jackpoti."}, {"text_idx": "#000028", "text": "U\u0308ritus toimus La\u0308ti Kunstiakadeemia sisehoovis (kool asutati aastal 1919). Ku\u0308laliste hajutamiseks toimus u\u0308ritus kahes osas, meil olid piletid o\u0303htuseks 4 tunniseks sessiooniks. Hoovi olid oma lauad u\u0308lesseadnud 12 erinevat maaletoojat, kes siis huvilistele lahkelt valasid erinevaid mulliveine, ra\u0308a\u0308kisid juurde maja ajaloost ning tutvustasid jooke. Valikus olid proseccod, cavad, cremantid, isegi u\u0308ks sparkling Shiraz Austraaliast ja muidugi s\u030campanjad, mida oli valikus ko\u0303ige enam. Meie keskendusimegi ainult s\u030campanjade maitsmisele ning u\u0308ritasime teha vo\u0303imalikult targad valikud pakutavast sortimendist. Neli tundi kulus kiirelt ning minu TOP10 sai selline:"}, {"text_idx": "#000030", "text": "Lisaks lemmikutele olid ka mo\u0303ned sellised s\u030campanjad, mis meie arvates oleksid vo\u0303inud oma nooruse to\u0303ttu veel avamata ja\u0308a\u0308da. Ko\u0303ige rohkem aga oli kahju sellest, et Paul Clouet Brut 1998 (magnum) oli ilmselgelt liiga kauaks pudelisse ja\u0308a\u0308nud ning selle joogi parim aeg oli mo\u0308o\u0308das. Aga va\u0308a\u0308rt o\u0303ppetund maitsjatele oli see ikkagi."}, {"text_idx": "#000031", "text": "Kokkuvo\u0303ttes saan nentida, et u\u0308ritus oli va\u0308ga ha\u0308sti organiseeritud, tasuta vesi oli iseenesest mo\u0303istetav, hoovi peal oli paar mo\u0303nusat so\u0308o\u0308gikohta, rahvast oli parasjagu ning joogid suurepa\u0308rased. Vo\u0303rreldes eelmise aasta Helsinki mullifestivaliga oli tegemist ta\u0308ieliku sa\u0308a\u0308stuu\u0308ritusega, sest Riias oli maitsmine piletihinna (79.50\u20ac) sees, aga Soomes tuli lisaks piletile iga s\u030campanja eest eraldi juurde maksta. Igatahes edendavad la\u0308tlased oma mullijookide kultuuri va\u0308ga jo\u0303udsalt ning suur ta\u0308nu neile selle eest, et ka naabreid peole lubatakse! Ja\u0308rgmise korrani!"}, {"text_idx": "#000032", "text": "Seekordset postitust alustan ro\u0303o\u0303msa to\u0303demusega, et Eesti s\u030campanjamaastikule on lisandunud ja\u0308rjekordne uus tegija \u2013 Chocolate&Champagne. Ise tutvustavad nad end kui uus elamustele orienteeritud showroom-butiik, mille riiulitelt on leida 30 erineva maja 170 erinevat s\u030campanjat. Ko\u0303lab nagu unes, mis? U\u0308hel vihmasel o\u0303htupoolikul otsustasin nad u\u0308les otsida ja tuleb tunnistada, et see oli vo\u0303imas va\u0308ljakutse. Tegin kvartalile paar tiiru peale ning olin juba meeleheitel, sest ei leidnud o\u0303iget ust u\u0308les. O\u0303nneks lo\u0303puks sain telefonitsi nad ka\u0308tte ja leidsin o\u0303ige ukse. See, mis ootas teisel pool ust, oligi selline nagu olin ette kujutanud \u2013 riiulitel majade kaupa erinevad s\u030campanjad, uudistamist ja imestamist ja\u0308tkuks seal tundideks. Jo\u0303udsin ma\u0308rgata mo\u0303nd va\u0308ga tuntud maja, kuid oli ka palju va\u0308ikseid maju, kes kindlasti pakuvad po\u0303nevat avastamist. U\u0308ht-teist haarasin riiulitelt kaasa ka, aga nendest ja\u0308rgmine kord, sest enne veel kui mul endal o\u0303nnestus seda butiiki ku\u0308lastada, osalesin nende poolt maaletoodava maja Launois Pe\u0301re&Fils degustatsioonil. Ja sellest siis ta\u0308na pikemalt."}, {"text_idx": "#000033", "text": "Launois Pe\u0301re&Fils maja s\u030campanjat hakati mu\u0308u\u0308ma aastal 1872 Mesnil-sur-Oger ku\u0308las, veinivalmistamise teadmisi on edasi antud 8 po\u0303lvkonna jooksul. Perekond on ehitanud va\u0308ga huvitava veinivalmistamise muuseumi, kus on vo\u0303imalik na\u0308ha ajaloolisi veinivalmistamise vahendeid. Pudelite kuju ja disaini muudeti u\u0308sna hiljuti ning u\u0308ks po\u0303hjusi selleks oli ka eristatavus samas ku\u0308las tegutsevast Le\u0301on Launoisist. Ta\u0308na toimetavad majas Se\u0301verine and Caroline LAUNOIS. S\u030campanjade valmistamisel kasutatakse tammevaati ning meie maitsesime tol o\u0303htul 6 erinevat s\u030campanjat:"}, {"text_idx": "#000034", "text": "Launois Mesnil-Quartz koostises 100% CH. Va\u0308rvus kuldkollane, aroom oli u\u0308sna no\u0303rk, tunda oli o\u0303unud. Maitse oli magus, kirsine, hape keskmise tugevusega, lo\u0303ppmaitse oli lu\u0308hike. Maitsest ja\u0308id meelde ro\u0308stisus, kerge magusus ning tuntavalt aniisi ja apteegitilli."}, {"text_idx": "#000035", "text": "Launois Veuve Clemence, samuti 100% CH ning va\u0308rvus klaasis oli kuldkollane ja sa\u0308rav. Aroom oli koorene, aga u\u0308llatavalt tugevalt alkohoolne. Maitses oli hapet rohkem ja sa\u0308rtsakust ka, aga lo\u0303pp muutus paraku lamedaks. Maitse ja aroomi koosko\u0303la ja\u0308i arusaamatuks."}, {"text_idx": "#000036", "text": "Launois Dorine, koostises 100% CH, va\u0308rvus sa\u0308rav kuldkollane ning s\u030campanjat on hoitud 12 kuud tammevaadis. Maitse oli va\u0308ga intensiivne ja tugev, hape oli jo\u0303uline ja terav, tunda oli mineraalsust ja ma\u0308dao\u0303unu. Heas tasakaalus ning selgete iseloomujoontega s\u030campanja!"}, {"text_idx": "#000037", "text": "Neljandana avasime maja tipps\u030campanja Special Club Brut Blanc de Blancs 2010, koostises 100% CH. Viinamarjad pa\u0308rinevad vanadelt viinapuudelt, millised on istutatud juba enne aastat 1952. Va\u0308rvus oli helekollane, aroomis oli karamelli, ku\u0308pseid o\u0303unu ja isegi veidi su\u0308gisest ma\u0308dao\u0303unasust. Maitses domineerisid samuti o\u0303unad ja karamell, ro\u0308stisus oli tuntav ja hape oli heas tasakaalus. Kindlasti o\u0303htu parim s\u030campanja!"}, {"text_idx": "#000038", "text": "Viies jook oli Launois Oeil de Perdrix, s\u030campanja nimi ta\u0308hendab to\u0303lkes \u201cpo\u0303ldpu\u0308u\u0308 silmad\u201d. Va\u0308rvus oli tolmune, hallikaskollane, koostises 100% Pinot Noir. Aroomis oli veidi o\u0303unasust, maitse oli po\u0303nevalt suitsune ja lo\u0303ppmaitses to\u0303usid tugevalt esile aroonia ja pihlakas."}, {"text_idx": "#000039", "text": "Launois Rose\u0301 Valentine, koostises 100% Pinot Noir. Va\u0308rvus oli oranz\u030cikas, maitse marjane ja kirbe. Lo\u0303ppmaitse oli lu\u0308hike, hape madal ja tunda oli jo\u0303hvikaid."}, {"text_idx": "#000040", "text": "Kokkuvo\u0303tteks saan o\u0308elda, et see maja ajas meid veidi segadusse. Ko\u0303ikides s\u030campanjades oli u\u0308ks la\u0308biv joon ja sarnasus, samas osad ko\u0303ikusid va\u0308ga laial skaalal. Pooled meist eelistasid BdB s\u030campanjasid, osad aga vastupidi 100% PN valmistatud jooke. U\u0308ldmulje oli veidi kummastav ning julgen o\u0308elda, et meid see maja jalust ei lo\u0308o\u0308nud."}, {"text_idx": "#000041", "text": "Chocolate&Champagne riiulitel on palju po\u0303nevamaid maju, nii et kes soovib, see proovib ja seab sammud Peterburi teele!"}, {"text_idx": "#000043", "text": "See s\u030campanja tuleb rubriigist \u201ckaua hoitud kaunikene\u201d, sest ostsin selle Special Clubi 6-7 aastat tagasi Eestist ning panin parimat hetke ootama, milline saabus eelmise aasta emadepa\u0308eval. Ilm oli kevade kohta u\u0308llatavalt soe ja pa\u0308ikseline ning aias istudes va\u0308ikeste suupistetega ja heas seltskonnas tundus olevat o\u0303ige hetk seda rose\u0301d proovida."}, {"text_idx": "#000044", "text": "Paul Bara oli esimene Club Tre\u0301sors de Champagne liikmetest, kes hakkas Special Club rose\u0301d valmistama ning esimest korda tegi ta seda aastal 2004."}, {"text_idx": "#000046", "text": "Va\u0308rvus oli va\u0308ga tume oranz\u030c, telliskivi toon, kergelt pruunikas."}, {"text_idx": "#000048", "text": "Maitses domineerisid mo\u0303rudad marjad ning hapet oli ta\u0308itsa piisavalt. Ma arvan, et hoidsin seda s\u030campanjat liiga kaua ning oleks vo\u0303inud ta paar aastat varem avada. Marjasust oli va\u0308he, sa\u0308rts oli kadunud ja kuigi hape kandis, siis usun, et nooremana oleks ta pu\u0308ssim ja sa\u0308ravam olnud."}, {"text_idx": "#000050", "text": "H. Goutorbe maja asub Ay\u0308 ku\u0308las, nad kuuluvad Club Tresors de Champagne u\u0308hendusse ning korra elus on olnud mul au ka seda maja ku\u0308lastada. Emile Goutorbe (1890-1956) pu\u0308hendas kogu oma elu viinapuude kasvatamisele, s\u030campanjamaja visooni kujundas ja viis ellu tema poeg Henri (1922-2009). Alates 1970ndatest toimetab majas Henri poeg Rene\u0301, abiks on tal abikaasa ja kolm ta\u0308iskasvanud last: Elisabeth, Bertrand ja Etienne. Neile kuulub 22 hektarit viinapuuaedu, kus kasvab 70% Pinot Noir, 25% Chardonnay, 5% Meunier. Aastane kogutoodang on 180 000 pudelit."}, {"text_idx": "#000051", "text": "Kohapeal maitsesime tookord paari erinevat s\u030campanjat ning sel kevadel oli o\u0303nn taas proovida majast kaasatoodud Special Club 2005 mille avasime Kairega meie aias."}, {"text_idx": "#000055", "text": "Maitse u\u0308llatas alguses ootamatult tugeva sidruniga, justkui sidrunimahla oli tunda. Hape oli u\u0308sna tugev ja tuntav. Andsime joogile aega klaasis veidi soojeneda ja avaneda ning s\u030campanja muutus pehmemaks, ta\u0308idlasemaks ja u\u0308maramaks. Maitsesse ilmusid o\u0303unakook ja ku\u0308psed puuviljad. Va\u0308ga heas vanuses ja tasakaalus s\u030campanja, selline iseloomuga, stoilise rahuga kulgev jook. Lo\u0303ppmaitse oli pa\u0308ris pikk ja aimata oli sidruniseemne mo\u0303rkjust."}, {"text_idx": "#000056", "text": "Kui kevadel 2016 Champagnes ka\u0308isime, siis ku\u0308lastasime ka Chigny-Les-Rose\u0301 ku\u0308las asuvat Lassalle s\u030campanjamaja, mida peavad kolme po\u0303lvkonna naised. Tookordne kohtumine oli va\u0308ga meeldiv ning kogu reisiseltskond ostis koju kaasa maja tipps\u030campanja Cuve\u0301e Ange\u0301line 2008. Nende pudelite saatuseks sai ta\u0308histada midagi erakordset: mina kinkisin oma pudeli tu\u0308trele po\u0303hikooli lo\u0303petamisel ning loodetavasti avab ta selle eeloleval suvel kui keskkool la\u0308bi. U\u0308ks teine Ange\u0301line reisis tuhandete kilomeetrite kaugusele Seis\u030cellidele ta\u0308histamaks kahe kauni noore inimese kihlumist. Kolmas pudel avati u\u0308he kena noore daami 18ndal su\u0308nnipa\u0308eval ning ema so\u0303nul oli s\u030campanja erakordselt kreekapa\u0308hkline, va\u0308ga ku\u0308ps ja imeliselt siidine. Aga mitte Ange\u0301linest ei tahtnud ma ta\u0308na ra\u0308a\u0308kida."}, {"text_idx": "#000057", "text": "Va\u0308isasin mo\u0303ned kuud tagasi uuenduskuuri la\u0308binud veinipoodi Lootsi ta\u0308naval, neil on nu\u0308u\u0308d uus nimi (Bottlescouts) ja sigari- ja veinipoodi on paigutatud mo\u0303ned lauad. Klientuur koosnes peamiselt soomlastest, kuid mind ko\u0308itsid enneko\u0303ike veiniriiulid, o\u0303igemini s\u030campanjariiulid. Ja need olid ta\u0308is va\u0308ga po\u0303nevaid s\u030campanjasid, mida teistes Eesti poodides ei kohta, sest tegemist on Soome firmaga ja veinivalik jo\u0303uab sealtkaudu Tallinnasse. Silm haaras riiulilt 4 erinevat Lassalle s\u030campanjat, ku\u0308ll mitte Ange\u0301line, ning tekkis idee korraldada meie klubi ja Lassalle s\u030campanjade ja\u0308llena\u0308gemine. Mo\u0303eldud tehtud ning u\u0308hel tormisel laupa\u0308evao\u0303htul seadsimegi end u\u0308he laua taga sisse. Suupisted valmistas kohalik ko\u0308o\u0308k, ei midagi erakordset, pigem tagasihoidlikud kaaslased peategelaste saatjaiks. Tol o\u0303htul oli meil o\u0303nn ja ro\u0303o\u0303m maitsta ja\u0308rgmisi s\u030campanjasid:"}, {"text_idx": "#000058", "text": "J. Lassalle Blanc de Blancs 2008"}, {"text_idx": "#000060", "text": "Koostises 1/3 igat viinamarja. Aroomis tundsime a\u0308ra Kuldreneti o\u0303unad, samuti oli tunda virsikuid ja maasikaid. Maitses olid ku\u0308psenud o\u0303unad, mesi, Limpa limonaadi ja melonit. Lo\u0303pp oli ta\u0308idlane ja tunda oli magusaid noote."}, {"text_idx": "#000061", "text": "Va\u0308rvus klaasis oli kahvaturoosa. Aroomis oli tunda kergelt lagritsat, aga tugevalt juustu ja piimamannergut, malolaktiline fermantatsioon on oma ja\u0308ljed ja\u0308tnud. Maitse oli samas ha\u0308sti happene, terav ja sa\u0308rtsakas, vastupidiselt aroomi ja\u0308rgi tekkinud ettekujutusele. Suus segunesid punased marjad \u2013 maasikad ja metsmarjad. Ma\u0308lupildiga vo\u0303rreldes meeldis kohapeal maitstud rose\u0301 meile veidi enam, seekordne oli tahuline ja ja\u0308rsemate piiridega."}, {"text_idx": "#000062", "text": "Champagnes maitsesime aasta vanemaid BdB ning Special Clubi, seekord mo\u0303lemad siis aastast 2008, millist muide peetakse va\u0308ga hea sa\u0308ilituspotensiaaliga aastaks."}, {"text_idx": "#000063", "text": "Va\u0308rvus klaasis oli kuldkollane ja aroomis oli tunda aprikoose, mesiseid noote ja rosinaid. Maitse oli va\u0308rske, mineraalne, hape oli sa\u0308rtsakas ja terav ning natuke oli tunda ka o\u0303una ja ro\u0308sti. Ilmselgelt on selle s\u030campanja avamiseks veel liialt va\u0308he vett merre voolanud, tasuks oodata veel mo\u0303ned aastad, lasta tal ku\u0308pseda u\u0308maramaks ja ta\u0308idlasemaks, et ko\u0303ik nu\u0308ansid ja iseloomuomadused jo\u0303uaksid va\u0308lja arenenda."}, {"text_idx": "#000064", "text": "Kokkuvo\u0303tteks saame o\u0308elda, et taaskohtumine oli va\u0308ga maitsev ja meeleolukas, Lassalle tase on endiselt ko\u0303rge ning kes soovib ise proovida, siis seadke sammud Lootsi ta\u0308navale."}, {"text_idx": "#000066", "text": "Kevadel ku\u0308lastasime J. Lassalle s\u030campanjamaja, kus maitsesime majas kohapeal kahte erinevat ru\u0308u\u0308bet. Kaasa ostsime kamba peale terve koormata\u0308ie erinevaid s\u030campanjasid, Reimsis proovisime Blanc de Blancs 2007 ning kodumaale kaasa to\u0303in Special Club 2007. O\u0303ige hetk pudelilt kork a\u0308ra lennutada saabus kevadisel, veidi sombusel pa\u0308eval heade so\u0303prade seltsis La\u0308a\u0308nemaal armsaks saanud rannamajas."}, {"text_idx": "#000067", "text": "Koostises 60% CH ja 40% PN."}, {"text_idx": "#000069", "text": "Aroomis oli algfaasis va\u0308rskust ja viiteid lagritsale, klaasis avanedes lisandusid kuivatatud puuviljad (virsikud) ja ku\u0308psed melonid."}, {"text_idx": "#000070", "text": "Maitses oli pisut mineraalne, eristusid virsikud ja kerge suitsune nu\u0308anss, s\u030campanjal oli tugev kehand ja hape oli heas tasakaalus. Suurepa\u0308rane ru\u0308u\u0308be!"}, {"text_idx": "#000071", "text": "Kordan siinkohal ka R.Juhlini kirjeldust tema raamatu rubriigist \u201c100 champagnes you should try before you die\u201d:"}, {"text_idx": "#000072", "text": "Far from the top charts in terms of pure quality, but the charm of teenaged soft J. Lassalle is irresistible. Whether you choose Blanc de Blancs or Spe\u0301cial Club is less important. Toffee, honey, and the aroma of deep yellow flowers are intermingled in a jubilant, joyful dance."}, {"text_idx": "#000073", "text": "Rahulikke jo\u0303ulupu\u0308hi ning meeleolukat aastavahetust!"}, {"text_idx": "#000074", "text": "Fresnet-Juillet s\u030campanjamaja praeguse omaniku Vincent Fresneti isa Ge\u0301rard otsustas aastal 1952 alustada omanimelise s\u030campanja tootmist ning ta vo\u0303ttis selleks kasutusele perekonna valduses oleva vana keldri. Aga ta vajas kohta, kus lasta s\u030campanjal ku\u0308pseda ning ajavahemikus 1955-1972 toimus kuni 12 meetri su\u0308gavusel keldrika\u0308ikude kaevamine. Aastal 1991 sai s\u030campanjamaja pa\u0308rast uuenduskuuri uusima tehnoloogiaga varustatud roostevabast terasest mahutid. Majal on viinamarjaaedu kokku 5,7ha ning asuvad need Verzys ja Bisseuilis, kasvuala jaguneb 20% CH ja 80% PN. Maja kuulub Club Tresors de Champagne u\u0308hendusse, aastas toodetakse 45ooo pudelit."}, {"text_idx": "#000075", "text": "Minul on o\u0303nnestunud maitsta kaht erinevat selle maja s\u030campanjat, esimesena tutvustan va\u0308a\u0308rikamat Special Club 2000, mille avasime oma armsa tu\u0308tre po\u0303hikooli lo\u0303pu puhul sel suvel. Joogil ja tu\u0308drukul on sama su\u0308nniaasta, u\u0308ks neist on nende aastate jooksul ku\u0308psenud ta\u0308idlaseks ja joogiko\u0303lbulikuks, teine aga alles avamas uksi suurde maailma."}, {"text_idx": "#000077", "text": "Aroomis oli tunda ku\u0308pseid luuvilju, aprikoose ja virsikuid, samuti pa\u0308rmiseid noote."}, {"text_idx": "#000078", "text": "Maitses domineerisid pirnid ja karamell, hape oli u\u0308sna ma\u0308rkamatuks muutunud. Ku\u0308ps vein, valmis joomiseks ja joojate ro\u0303o\u0303mustamiseks."}, {"text_idx": "#000079", "text": "Teine kord oli juhus maitsta Fresnet-Juilleti rose\u0301d Reimsis emadepa\u0308eva hommikul."}, {"text_idx": "#000081", "text": "Aroomis oli tunda punaseid marju, so\u0303straid ja vaarikaid."}, {"text_idx": "#000082", "text": "Maitses domineerisid maasikad, tunda oli jo\u0303hvikaid. Jook oli heas tasakaalus ja kergelt magusa alatooniga. Ilusa pa\u0308eva ilus algus!"}, {"text_idx": "#000084", "text": "Paul Bara s\u030campanjamaja asutati Bouzy ku\u0308las aastal 1833 ning sellest ajast saadik on maja juhtimist perekonnas po\u0303lvest po\u0303lve edasi antud. Ta\u0308na juhib maja Chantale Bara, kes on vo\u0303tnud eesma\u0308rgiks arendada bra\u0308ndi selliselt, et avaneksid uued turud ja uued vo\u0303imalused s\u030campanja eksportimiseks. Mul on olnud o\u0303nn kohtuda Paul Bara s\u030campanjadega nii Reimsis kui Eestis ning sel aastal o\u0303nnestus taaskord Paul Bara s\u030campanjat proovida ta\u0308nu Georgile, kes kevadel Champagnes ka\u0308is. O\u0303ige hetk pudeli avamiseks tundus meie M-i 16ndal su\u0308nnipa\u0308eval, maikuu alguses. Niisiis Special Club 2005:"}, {"text_idx": "#000085", "text": "Koostises 30% CH ja 70% PN."}, {"text_idx": "#000087", "text": "Maitse oli kergelt suitsune ja tunda oli mineraalseid noote, samas olid pildil ka karamellised maitsetorked. Lo\u0303ppmaitse oli ha\u0308sti rohune ja kirbe, kuid o\u0303nneks mitte va\u0308ga mo\u0303ru. Hape oli suhteliselt no\u0303rguke. S\u030campanja oli heas tasakaalus juba ta\u0308na, ei tea mis juhtuks mo\u0303ne aasta pa\u0308rast."}, {"text_idx": "#000088", "text": "Meie teine pa\u0308ev Reimsis algas maitsva hommikuso\u0308o\u0308giga ja pa\u0308rast kehakinnitamist rentisime endile kaheks pa\u0308evaks auto. Esimene sihtkoht oli Chigny-les-Roses ku\u0308las asuv J. Lassalle s\u030campanjamaja, milline asutati aastal 1942 ning ta\u0308na juhivad seda kolme po\u0303lvkonna naised. Vanim proua on u\u0308le 80 aasta vana, kuid armastab endiselt nii veini kui s\u030campanjat (meie giidi so\u0303nul) ning osaleb igapa\u0308evaselt veinimaja to\u0308o\u0308s. Neile kuulub 16 ha viinamarjaaedu seitsmes erinevas ku\u0308las. J. Lassalle maja kuulub u\u0308hendusse Club Tresors de Champagne, milline asutati 1971. aastal ja kuhu u\u0308htekokku kuulub 28 erinevat maja, kes ise kasvatavad oma viinamarjad ja ise valmistavad s\u030campanja. Klubisse kuuluvad majad jagavad samu va\u0308a\u0308rtusi ja po\u0303himo\u0303tteid ning igal majal on oma Special Club nime kandev s\u030campanja, millist valmistatakse vaid va\u0308ga headel aastatel. Varem on mul olnud o\u0303nne maitsta u\u0308hendusse kuuluva Paul Bara maja s\u030campanjasid."}, {"text_idx": "#000089", "text": "Tulles tagasi J.Lassalle juurde, siis sattusime nende juurde o\u0303nneks ennelo\u0303unasel ajal ning ta\u0308nu sellele o\u0303nnestus na\u0308ha ka s\u030campanjavalmistamise erinevaid etappe. Parasjagu toimus magnumpudelite discorgement, s.t eemaldati pa\u0308rmisete, lisati veidi veini ja suhkrulahust ning pudel sai peale uue korgi, videot (autor K.R) vaata siit:"}, {"text_idx": "#000090", "text": "Pa\u0308rast ringka\u0308iku majas ja keldrites o\u0303nnestus meil maitsta kaht erinevat s\u030campanjat: Pre\u0301fe\u0301rence ja Rose\u0301. Mo\u0303lemad olid suurepa\u0308rased s\u030campanjad, kuid rose\u0301 meeldis meile tibake enam. Tegemist on ha\u0308sti elegantsete, kergete ja peene mulliga s\u030campanjadega, mis lausa sulasid suus ja ja\u0308tsid sametise mulje."}, {"text_idx": "#000092", "text": "Edasi kulges tee Hautvillersi ku\u0308lla, kus vo\u0303tsime kerge lo\u0303unaeine ning vaatasime u\u0308le munk Dom Pe\u0301rignoni haua ku\u0308las asuvas kloostris. Seeja\u0308rel vo\u0303tsime suuna Ay\u0308 ku\u0308lla, sest seal ootas meid ees H. Goutorbe maja ku\u0308lastus."}, {"text_idx": "#000093", "text": "See maja kuulub samutiu\u0308hendusse Club Tresors de Champagne. Emile Goutorbe (1890-1956) pu\u0308hendas kogu oma elu viinapuude kasvatamisele, ta oli nn taimekooli pidaja.\nS\u030campanjamaja visooni kujundas ja viis ellu tema poeg Henri (1922-2009) ning ta\u0308na toimetab majas tema poeg Rene\u0301 koos abikaasa ja kolme ta\u0308iskasvanud lapsega. Meil o\u0303nnestus seal o\u0303dusas majas jahutavate vo\u0303lvide all maitsta kolme erinevat s\u030campanjat:"}, {"text_idx": "#000097", "text": "Ko\u0303ik olid va\u0308ga nauditavad s\u030campanjad, esimene neist lihtsam igapa\u0308evas\u030campanja, teine juba veidi elegantsem ning Special Club oli ku\u0308ps, ta\u0308idlane ja ta\u0308is jo\u0303udu."}, {"text_idx": "#000099", "text": "Teise pa\u0308eva lo\u0303petasime o\u0303htuso\u0308o\u0308giga Reimsi populaarses so\u0308o\u0308gikohas Les Crayeres Brasserie \u201cLes Jardin\u201d, milline asub pargipuude alla peidetuna otse 5* hotelli taga. Kel soovi, vo\u0303ib o\u0303htustada ka hotelli peenemas restoranis, meie otsustasime seekord brasserie kasuks. Teenindus oli super ja toidud so\u0308o\u0308gikoha taseme kinnitajaks. Ko\u0303ige eredama elamuse said need, kes julgesid tellida vasika harkna\u0308a\u0308ret. Liinale la\u0308hevad siinkohal teele ta\u0308nuso\u0303nad meie reisi so\u0308o\u0308gikohtade soovituste eest!"}, {"text_idx": "#000100", "text": "Pa\u0308rast o\u0303htuso\u0308o\u0308ki jalutasime veel linnas ning saime osa ka katedraali peal toimunud valgusshow\u2019st."}]